
ΕΡΓΑΣΙΑ ΣΤΟ ΜΑΘΗΜΑ
«ΜΑΘΗΜΑΤΙΚΗ ΣΚΕΨΗ, ΜΑΘΗΣΙΑΚΕΣ ΤΕΧΝΟΛΟΓΙΕΣ και ΠΑΙΔΙΚΗ ΗΛΙΚΙΑ»
με ευρύτερο θέμα
«Ξεδιπλώνοντας την Αφήγηση-σε-δράση μιας Ιστορίας με Μαθηματικές Δράσεις»

Στο πλαίσιο των μαθημάτων ήρθατε σε επαφή με παραμύθια και υλικά που αφορούν τα μαθηματικά στις μικρές ηλικίες και είχαμε την ευκαιρία να μιλήσουμε τόσο για το αναλυτικό πρόγραμμα και για την φιλοσοφία με τα παιδιά με στόχο το άνοιγμα δράσεων όπου τα παιδιά έρχονται σε επαφή με μαθηματικές ιδέες και εκφράζουν τις σκέψεις τους μέσω την γλώσσας, της κίνησης, της σχεδίασης κλπ. χωρίς όμως να απεμπολούν την παιδικότητα τους ή δίνοντας έμφαση σε μια εσπευσμένη ενηλικίωση. Για όλα αυτά (και ειδικότερα πως τα παιδιά εκφράζουν την μαθηματική τους σκέψη) μπορείτε να συμβουλευτείτε επιμέρους κείμενα στα έγγραφα. 

To ευρύτερο θέμα ’Αφήγηση με Μαθηματικές Δράσεις’ εκκινεί από την ιδέα ότι ένα παραμύθι ή μια ιστορία μπορεί να δημιουργήσει το πλαίσιο για να έρθουν τα παιδιά σε επαφή με μαθηματικές ιδέες με στόχο να εκφράσουν συγκεκριμένες πτυχές αυτών των ιδεών (π.χ. αναφορικά με έννοιες και περιεχόμενο όπως αριθμός, γεωμετρία, δεδομένα κλπ αλλά ακόμη και με δεξιότητες όπως επικοινωνία, αναπαράσταση ως προφορικός λόγος ή ως σχεδίαση, επίλυση προβλήματος, επιχειρηματολογία κλπ) στο πλαίσιο οργανωμένων δράσεων. Ως βασικό παράδειγμα μπορείτε να δείτε το κείμενο Αφήγηση σε δράση και έκφραση στα μαθηματικά των μικρών παιδιών στο ΑΦΗΓΗΣΗ ΚΑΙ ΦΙΛΑΝΑΓΝΩΣΙΑ ΣΤΗΝ ΕΚΠΑΙΔΕΥΣΗ.pdf το οποίο θα βρείτε στα έγγραφα στο 2. Ιστοριογραφία του Αριθμού αλλά και στο 01. Υλικό για την Διδακτική των Μαθηματικών στο σημείο Αφήγηση, Δραματοποίηση με/και Μαθηματικές Δράσεις (πρόκειται για το ίδιο κείμενο). Το κείμενο αυτό περιγράφει σχεδιασμό δράσεων αλλά και την εφαρμογή τους στην πράξη και δίνει πολλές ιδέες για το πως κι εσείς μπορείτε να κινηθείτε.

Περισσότερες ιδέες για μαθηματικές δράσεις που επεξεργάζονται διάφορες έννοιες (πέρα του αριθμού) θα βρείτε στα υπόλοιπα κείμενα που υπάρχουν στα έγγραφα. Επίσης, στα έγγραφα θα βρείτε κείμενα που αφορούν τα αναλυτικά προγράμματα των μαθηματικών αλλά και μια εκτενή παρουσίαση για την μέθοδο της φιλοσοφίας με παιδιά. Καλείστε λοιπόν να τα ανοίξετε και να αρχίσετε την μελέτη σας. 

Έχοντας ήδη διαμορφώσει τις ομάδες σας, οι παρακάτω οδηγίες για την εκπόνηση της εργασίας στο παραπάνω ευρύτερο θέμα ’Αφήγηση με Μαθηματικές Δράσεις’ στοχεύουν να βοηθήσουν στην εκπόνηση, στη δόμηση και στη συγγραφή της απαλλακτικής σας εργασίας 

1. ΘΕΜΑ (δώστε τίτλο χρησιμοποιώντας από 2 μέχρι 10 λέξεις)
Το ειδικότερα θέμα της εργασίας θα το εντοπίσετε εσείς μετά από προσεκτική διερεύνηση τόσο του παραμυθιού ως κειμένου μιας ιστορίας την οποία καλούνται τα παιδιά να διερευνήσουν και, ίσως, να δραματοποιήσουν και στο οποίο εστιάζετε όσο και των μαθηματικών ιδεών που ενυπάρχουν και αναδύονται εντός της ιστορίας και των εικόνων. Καλείστε, λοιπόν, να δώσετε ένα τίτλο για την εργασία σας η οποία θα αφορά αυτή την αφήγηση σε δράση με στόχο την δημιουργία μαθηματικών δράσεων.
2. ΠΕΡΙΛΗΨΗ (αναπτύξτε τι κάνει η εργασία σε 500 περίπου λέξεις)
Δώστε περιληπτικά το στίγμα της εργασίας το οποίο αφορά στο ξεδίπλωμα μιας συγκεκριμένης αφήγησης, να την εντάξει σε δράση σε μια τάξη νηπιαγωγείου συνδέοντας την με κατάλληλες μαθηματικές δράσεις. Συγκεκριμένα κάντε αναφορά στο παραμύθι και στην αφηγηματική του δυναμική ως κείμενο το οποίο υποστηρίζει την σύνδεση με κοινωνικά ζητήματα αλλά και με τα ίδια τα μαθηματικά δίνοντας παράλληλα πληροφορίες για τις μαθηματικές έννοιες στις οποίες εστιάζετε αλλά και στις μαθηματικές δράσεις που σχεδιάζετε λαμβάνοντας υπόψη το υλικό και τις μεθοδολογίες που αφορούν το πεδίο της διδακτικής των μαθηματικών στις μικρές ηλικίες. 

Η εργασία εντάσσεται στους γενικότερους σκοπούς του μαθήματος και αναμένεται ότι μέσω τόσο της εργασίας, όσο και της συζήτησης στο πλαίσιο του μαθήματος κατά τις παρουσιάσεις των εργασιών σας θα γίνουν διευκρινήσεις οι οποίες θα βοηθήσουν στην αποτελεσματικότερη εφαρμογή των όποιων ευρημάτων και γνώσεων που αποκτήσατε στην μελλοντική διδακτική πράξη σας.
3. ΕΠΙΜΕΡΟΥΣ ΕΝΟΤΗΤΕΣ (ανάπτυξη της εργασίας σε επιμέρους ενότητες 3000 με 4000 λέξεις)
Η εργασία συγκροτείται σε επιμέρους ενότητες όπως:
1. Eισαγωγή 
2. Επισκόπηση του θέματος:: ποιο είναι το παραμύθι και οι μαθηματικές έννοιες; τι σχετικό υπάρχει στην βιβλιογραφία π.χ. παρόμοια παραμύθια τα οποία έχουν τεθεί σε αφήγηση σε δράση για τα μαθηματικά; Τι γνωρίζω για το πως τα μικρά παιδιά έρχονται σε επαφή με τις συγκεκριμένες μαθηματικές έννοιες που ενυπάρχουν στο παραμύθι; Εστίαση σε επιμέρους ερωτήματα μέσα από τα οποία θα προβείτε σε εστίαση μαθηματικών δράσεων.
3. Το θέμα (π.χ. η συμβολική έκφραση των αριθμών στο πλαίσιο του ξεριζώματος της πελώριας κολοκύθας) και η μεθοδολογική αντιμετώπισή του για την σχεδίαση μαθηματικών δράσεων  (δλδ. Τι θα κάνετε και πως; Ποιες μεθόδους και ποια υλικά θα χρησιμοποιήσετε;)
4. Παρουσίαση της σχεδίασης των μαθηματικών σας δράσεων. Κάντε εδώ μια αναλυτική παρουσίαση της σειράς όλων των δράσεων που σχεδιάσατε δίνοντας έμφαση σε φωτογραφίες του υλικού το οποίο θα ετοιμάσετε ώστε να υποστηρίξετε τις δεξιότητες έκφρασης των παιδιών (προφορικός λόγος, συμβολική έκφραση, σχεδίαση, ενσώματη δράση).
5. Συμπεράσματα 
6. Ευχαριστίες και Συνεργασία μεταξύ των μελών της ομάδας 
7. Αναφορές / άρθρα, βιβλία, πηγές
4. ΔΙΑΔΙΚΑΣΤΙΚΑ
4.1 Ομάδες
Οι εργασίες μπορεί να είναι ατομικές ή ομαδικές (2-3 άτομα).
4.2 Έκταση εργασίας
Οι εργασίες θα πρέπει να είναι περίπου 3000 λέξεις (ατομική εργασία) ή πάνω από 4000 λέξεις (ομαδική εργασία) συμπεριλαμβανομένων των πηγών, πινάκων, φωτογραφιών, βιβλιογραφίας κτλ. 
4.3 Παρουσίαση εργασίας στην ολομέλεια
Οι παρουσιάσεις των εργασιών θα γίνουν στα τέλη Μάη και αρχές Ιούνη (θα ανακοινωθεί ακριβής ημερομηνία). Η διάρκεια των παρουσιάσεων θα είναι περίπου 10-15 λεπτά συμπεριλαμβανομένης της συζήτησης. Η παρουσίαση είναι προτιμότερο να γίνει με χρήση PowerPoint και οι διαφάνειες δεν μπορούν να υπερβαίνουν τις 10 με 15 διαφάνειες.
4.4 Παραδοτέα
Οι ομάδες αναμένεται να παραδώσουν: 1) Ένα αρχείο Word με την εργασία, 2) Την εργασία εκτυπωμένη, και 3) Ό,τι άλλο επιπλέον υλικό σε ψηφιακή ή έντυπη μορφή. Ο χρόνος παράδοσης των ανωτέρω θα είναι κατά τις εξετάσεις και μετά τις παρουσιάσεις (θα ανακοινωθεί ακριβής ημερομηνία στο πλαίσιο του μαθήματος), έτσι ώστε να δοθεί η ευκαιρία να ενσωματωθούν στην εργασία τα όποια σχόλια προκύψουν από την παρουσίαση της εργασίας.
4.5 Εκπόνηση εργασίας
Προτείνετε να γράψετε πρώτα όλη την εργασία και μετά να ετοιμάσετε την παρουσίαση. Με αυτόν τον τρόπο θα έχετε τη δυνατότητα να είναι πιο αποτελεσματική η διόρθωση της εργασίας σας βάσει της ανατροφοδότησης που θα λάβετε μετά τις παρουσιάσεις. και να αποφευχθούν δυσάρεστες εκπλήξεις. 
5. ΜΑΘΗΜΑΤΙΚΕΣ ΕΝΝΟΙΕΣ - ΕΝΔΕΙΚΤΙΚΑ
· άμεση εκτίμηση ποσότητας
· μοτίβα και κανονικότητες
· αθροιστική ανάλυση αριθμών 
· πρώτη αρίθμηση (μέχρι το 10, το 15, το 20, το 25 κλπ)
· αριθμός ως πληθικότητα συνόλου αντικειμένων
· αριθμός ως διατακτική μορφή
· πρόσθεση (βάζω -προσθέτω)
· αφαίρεση (βγάζω -αφαιρώ)
· πολ/μος (επαναλαμβανόμενη πρόσθεση)
· διαίρεση  (μοιράζω)
· αρίθμησης από ένα αριθμό και μετά 
· κατανόηση διαφορετικών συμβόλων για τον αριθμό μέσα από παιχνίδια επικοινωνίας
· κατανόηση της ισότητας και ομοιότητας σχημάτων
· ανάπτυξη λεξιλογίου για τα γεωμετρικά σχήματα
· ανάπτυξη λεξιλογίου για γεωμετρικές ιδιότητες σχημάτων (π.χ. τετράγωνα)
· ανάπτυξη λεξιλογίου για γεωμετρικές ιδιότητες σχημάτων (π.χ. τετράπλευρα)
· χώρος, προσανατολισμός
· χώρος, διαδρομές
· χώρος, εκτίμηση και μέτρηση απόστασης
· χωρική αντίληψη
· μέτρησης ποσοτήτων (μήκος, βάρος, όγκος) – τυπικές και άτυπες μονάδες μέτρησης
· ιστορική προσέγγιση μεγεθών (πως μετρούσαν τα παλιά χρόνια;)
· πολιτισμική προσέγγιση μεγεθών (πως μετρούν ‘άλλοι’ λαοί;)
· ετερότητες, γλώσσα και μαθηματικά
· κοινωνικά ζητήματα και μαθηματική εκπαίδευση / φύλο, φυλή και κοινωνική τάξη
· χώροι εκτός σχολικής κοινότητας για την ανάπτυξη μαθηματικών εννοιών / μουσεία, δάσος, κήποι, κλπ
· τα μαθηματικά μαζί με τα άλλα γνωστικά αντικείμενα / μουσική, εικαστικά, κατασκευές, φυσικές επιστήμες κλπ
· …..
8. ΕΝΔΕΙΚΤΙΚΗ ΒΙΒΛΙΟΓΡΑΦΙΑ
Δείτε κείμενα τα οποία έχουν αναρτηθεί σε διάφορα σημεία στα έγγραφα στο eclass (π.χ. βιβλιογραφία και κείμενα, αναλυτικά προγράμματα, επιμορφωτικές δράσεις) και παράλληλα συμβουλευτείτε την παρακάτω βιβλιογραφία που μπορεί να σας βοηθήσει στην εκπόνηση τα εργασίας
· Nunes, T. & Bryant, P. (2007). Τα παιδιά κάνουν μαθηματικά (μτφ. Σ. Λειβαδοπούλου & Γ. Σαρηγιαννίδου). Αθήνα: Gutenberg.
· Van de Walle, J. A. (2005). Μαθηματικά για το Δημοτικό και το Γυμνάσιο: Μια εξελικτική διδασκαλία. Αθήνα: Τυποθήτω.
· Δαφέρμου, Χ., Κουλούρη, Π. & Μπασαγιάννη, Ε. (2007). Οδηγός Νηπιαγωγού Εκπαιδευτικοί Σχεδιασμοί Δημιουργικά περιβάλλοντα μάθησης. ΟΕΔΒ: Αθήνα.
· Καφούση, Σ., & Σκουμπουρδή, Χ. (2008). Τα μαθηματικά των παιδιών 4-6 ετών: Αριθμοί και χώρος. Αθήνα: Εκδ. Πατάκης. 
· Ζαχάρος, Κ. (2007). Οι μαθηματικές έννοιες στην προσχολική εκπαίδευση και η διδασκαλία τους. Αθήνα: Μεταίχμιο.

